# L’Heptaméron des nouvelles (1559)/Nouvelle 47
### NOVVELLE QVARANTESEPTIESME.

Av pres du païs du Perche y auoit deux gentils-hommes, qui des le temps de leur enfance auoient veſcu en ſi grande & parfaicte amitié, que ce n’eſtoit qu’vn cueur, vne maiſon, vn lict, vne table, & vne bourſe d’eux deux. Ils veſquirẽt long temps continuãs ceſte parfaite amitié, ſans que iamais il y euſt entre eux deux vne ſeule volõté ou parole ou lon peuſt veoir difference des perſonnes, tant que non ſeulement ils viuoient comme deux freres, mais comme vn homme tout ſeul. L’vn des deux ſe maria : toutesfois pour cela ne laiſſa il à continuer ſa bonne amitié, & de touſiours viure auec ſon bon compagnon, comme il auoit accouſtumé. Et quand ils eſtoient en quelque logis eſtroit, ne laiſſoit à le faire coucher auec ſa femme & luy : il eſt bien vray qu’il eſtoit au milieu. Leurs biens eſtoient tout en commun, de ſorte que pour le mariage ne cas qui peuſt aduenir, ne ſceut eſtre empeſchée ceſte parfaicte amitié. Mais au bout de quelque temps la felicité de ce monde (qui auec ſoy porte vne mutabilité) ne peult durer en la maison, qui eſtoit trop heureuſe. Car le mary oubliant la ſeureté qu’il auoit en ſon amy, ſans nulle occaſion print vn treſgrand ſoupçon de luy & de ſa femme : à laquelle il ne peult diſsimuler, & luy en tint quelque faſcheux propos, dont elle fut fort eſtonnée : car il luy auoit commandé de faire en toutes choſes, hors mis vne, auſsi bonne chere à ſon compagnon comme à ſoy : & neantmoins luy deffendoit de parler à luy, ſi elle n’eſtoit en grande compagnie. Ce qu’elle feit entẽdre au compagnon de ſon mary, lequel ne la creut pas, ſçachant tres-bien qu’il n’auoit pensé ny faict choſe, dont ſon compagnon deuſt eſtre marry : & ainſi qu’il auoit accouſtumé de ne luy celer rien, luy diſt ce qu’il auoit entendu, le priant de ne luy en celer la verité. Car il ne vouloit en cela ny en autre choſe, luy donner occaſion de rompre l’amitié, qu’ils auoient longuement entretenuë. Le gentil-homme mary l’aſſeura qu’il n’y auoit iamais pensé, & que ceux, qui auoient ſemé ce bruit, auoient meſchantement menty. Son compagnon luy diſt : Ie ſçay bien que la ialouſie eſt vne paſſion auſsi importable, comme l’amour, & quand vous auriez ceſte opinion, & fuſt-ce de moy-meſme, ie ne vous en donne point de tort : car vous ne vous en ſçauriez garder. Mais d’vne choſe, qui eſt en voſtre puiſſance, aurois-ie occaſion de me plaindre, c’eſt que me vouſiſsiez celer voſtre maladie, veu que iamais paſsion ou opinion, que vous ayez euë, ne m’a eſté cachée. Pareillement de moy, ſi i’eſtois amoureux de voſtre femme, vous ne me le deuriez point imputer à meſchanceté : car c’eſt vn feu, que ie ne tiens pas en ma main, pour en faire à mon plaiſir. Mais ſi ie le vous celois, & cherchois de faire cognoiſtre à voſtre femme par demonſtrãce mon amitié, ie ſerois le plus meſchant compagnon qui oncques fut. De ma partie vous aſſeure biẽ, que cõbien qu’elle ſoit honneſte & femme de bien, c’eſt la perſonne que ie vey oncques (encore qu’elle ne fuſt voſtre femme) ou ma fantaſie s’adonneroit auſsi peu. Mais iaçoit qu’il n’y ait point d’occaſion, ie vous requiers, que ſi en auez le moindre ſentiment de ſoupçon, qui puiſſe eſtre, que vous me le dictes, à celle fin, que i’y donne tel ordre, que noſtre amitié, qui a tant duré, ne ſe rompe pour vne femme : car quand ie l’aymerois pl$^9$ que toutes les choſes du mõde, ſi ne parlerois-ie iamais à elle, pource que ie prefere voſtre amour à tout autre. Son cõpagnon luy iura par les plus grands ſermens, qui luy furẽt poſſible, que iamais n’y auoit pensé, & le pria de faire en ſa maiſon comme il auoit accouſtumé. L’autre luy reſpondit : Puis que vous le voulez, ie le feray : mais ie vous prie, que, ſi apres cela vous auez opinion de moy, & que le me diſsimuliez, ou que le trouuiez mauuais, ie ne demeure iamais en voſtre compagnie. Au bout de quelque temps, qu’ils viuoient tous deux, comme ils auoient accouſtumé, le gentil-homme marié rentra en ſon ſoupçon plus que iamais, & commanda à ſa femme qu’elle ne luy feiſt plus le viſage qu’elle auoit accouſtumé. Ce qu’elle diſt au compagnon de ſon mary, le priant de luy meſme ſe vouloir abſtenir de parler plus à elle : car elle auoit commandement d’en faire autant de luy. Le gentil-homme entendit par la parole d’elle, & par quelques contenances qu’il voioit faire à ſon compagnon, qu’il ne luy auoit pas tenu promeſſe : parquoy luy diſt en grande colere : Si vous eſtes ialoux, mon compagnõ, c’eſt choſe naturelle : mais apres les ſermens que vous en auez faicts, ie ne me puis contenter de ce que me l’auez tant celé. Car i’ay touſiours pensé, qu’il n’y euſt entre voſtre cueur & le mien vn ſeul moyen ny obſtacle : mais à mon treſgrand regret, & ſans qu’il y ait de ma faulte, ie voy le contraire, par ce que non ſeulement vous eſtes bien fort ialoux de voſtre femme & de moy, mais le me voulez couurir, à fin que voſtre maladie dure ſi longuement, qu’elle tourne du tout en haine : & ainſi que l’amour a eſté la plus grande que lon ait veuë de noſtre temps, l’inimitié ſoit la plus mortelle. I’ay faict ce que j’ay peu pour euiter ceſt inconuenient, mais puis que vous me ſoupçonnez ſi meſchant, & le contraire de ce que ie vous ay touſiours eſté, ie vous iure & promects ma foy, que ie ſuis tel que vous m’eſtimez, & ne ceſſeray iamais iuſques à ce que i’aye eu de voſtre femme ce que cuidez que i’en pourchaſſe : & doreſenauant gardez vous de moy. Car puis que le ſoupçon vous a ſeparé de mon amitié, le deſpit me ſeparera de la voſtre. Et cõbien que ſon cõpagnon luy vouluſt faire croire le contraire, ſi eſt-ce qu’il n’en creut pas rien, & retira ſa part des meubles & biens, qui eſtoient en commun, & furent auecques leurs cueurs auſsi ſeparez, qu’ils auoient eſté vniz : en ſorte que le gentil-homme, qui n’eſtoit point marié, ne ceſſa iamais qu’il n’euſt faict ſon compagnon coqu, comme il luy auoit promis.
Ainſi en puiſſe il prendre, mes dames, à ceux qui à tort ſoupçonnent mal de leurs femmes. Car pluſieurs ſont cauſe de les faire telles, qu’ils les ſoupçonnent : pource qu’vne femme de bien eſt pluſtoſt vaincuë par vn deſeſpoir, que par tous les plaiſirs du monde. Et qui dict que le ſoupçon eſt amour, ie luy nie : car combien qu’il en ſorte, comme la cendre du feu, ainſi le tue il. Ie ne penſe point, diſt Hircan, qu’il ſoit vn plus grand deſplaiſir à homme ou à femme, que d’eſtre ſoupçonné du contraire de la verité. Et quant à moy, il n’y a choſe, qui tant me feiſt rompre la compagnie de mes amis, que ce ſoupçon lá. Si n’eſt-ce pas excuſe raiſonnable, diſt Oiſille, à vne femme, de ſe venger du ſoupçon de ſon mary à la honte de ſoy-meſme. C’eſt faict comme celuy, qui ne pouuant tuer ſon ennemy, ſe donne vn coup d’eſpée au trauers du corps, ou ne le pouuant eſgratigner, ſe mord les doigts. Mais elle euſt faict plus ſagement de ne parler iamais à luy, pour monſtrer le tort à ſon mary qu’il auoit de la ſoupçonner : car le temps les euſt tous deux rapaiſez. Si eſtoit-ce faict en femme de cueur, diſt Emarſuitte : & ſi beaucoup de femmes faiſoient ainsi, leurs mariz ne ſeroiẽt pas ſi outrageux qu’ils ſont. Quoy qu’il y ait, diſt Longarine, la patience rend en fin la femme victorieuſe, & la chaſteté loüable, & fault que lá nous nous arreſtions. Toutesfois, diſt Emarſuitte, vne femme peult bien eſtre non chaſte ſans peché. Commẽt l’entendez vous ? diſt Oiſille. Quand elle en prẽd vn autre pour ſon mary, reſpondit Emarſuitte. Et qui eſt la ſotte, diſt Parlamente, qui ne cognoiſt bien la difference de ſon mary ou d’vn autre, en quelque habillement qu’il ſe puiſſe deſguifer ? Il y en a eu, & encores y en a, diſt Emarſuitte, qui ont eſté trompées demeurans innocentes & incoupables de peché. Si vous en ſçauez quelqu’vne, diſt Dagoucin, ie vous donne ma voix, pour la dire : car ie trouue bien eſtrange, que innocence & peché puiſſent eſtre enſemble. Or eſcoutez doncques, diſt Emarſuitte. Si par les comptes precedens, mes dames, vous n’eſtes aſſez aduerties, qu’il faict dangereux loger chez ſoy, ceux, qui nous appellent mondains, & qui s’eſtiment eſtre choſe ſaincte, & plus digne que nous : i’en ay bien voulu encores icy mettre vn exemple, pour vous monſtrer, qu’ils ſont hommes comme les autres, & autant malicieux qu’eux : comme vous verrez par ceſte hiſtoire.